Jannie du Toit het sedert die vroeë gedeelte van sy musiekloopbaan in die sewentigerjare ’n leemte beleef ten opsigte van die verspreiding van minder kommersiële musiek waaraan groot musiekmaatskappye tipies nie aandag gegee het nie. Sy pogings om sy eie immergroen “ ’n Liedjie vir jou” in die vroeë tagtigerjare op die mark te kry het gelei tot die totstandkoming van JNS Musiek – ’n musiekmaatskappy wat oor dekades diep spore in Suid Afrikaanse, in die besonder die Afrikaanse, musiekwêreld getrap het. Dieselfde behoeftes wat destyds tot die ontstaan van JNS Musiek gelei het, bestaan klaarblyklik steeds en lei daartoe dat talle kunstenaars buite die hoofstroom kwalik met ’n loopbaan kan begin of voortgaan. ’n Begeesterde span medewerkers wat Jannie se passie in hierdie verband deel, het aangebied om hom te help om die bal weer aan die rol te kry nadat die maatskappy vir ’n tyd lank nie nuwe uitreikings gedoen het nie. Jannie het sy nuwe maatskappy, JNS Musiek (Edms) Bpk geregistreer, wat in die plek van die ou JNS Musiek BK getree het.